CELEX: C2007/170/17
Language: mt
Date: 2007-07-21 00:00:00
Title: Kawża C-214/07: Rikors imressaq fit- 23 ta' April 2007 — Il-Kummissjoni tal-Komunitajiet Ewropej vs Ir-Repubblika Franċiża

21.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 170/10
            
         Rikors imressaq fit-23 ta' April 2007 — Il-Kummissjoni tal-Komunitajiet Ewropej vs Ir-Repubblika Franċiża
   (Kawża C-214/07)
   (2007/C 170/17)
   Lingwa tal-kawża: Il-Franċiż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentant: C. Giolito, aġent)
   
      Konvenuta: Ir-Repubblika Franċiża
   Talbiet
   
               —
            
            
               tikkonstata li, billi ma implementatx, fit-terminu ta' żmien stipulat, id-Deċiżjoni tal-Kummissjoni, tas-16 ta' Diċembru 2003, dwar l-iskema ta' għajnuna implementata minn Franza għall-irkupru ta' impriżi f'diffikultà (Għajnuna mill-Istat C(2003) 4636) (1), ir-Repubblika Franċiża naqset milli twettaq l-obbligi tagħha skond l-Artikoli 5 u 6 ta' din id-Deċiżjoni, ir-raba' subparagrafu ta' l-Artikolu 249 tat-Trattat KE, kif ukoll l-Artikolu 10 ta' l-istess Trattat;
            
         
               —
            
            
               tordna lir-Repubblika Franċiża tbati l-ispejjeż.
            
         Motivi u argumenti prinċipali
   Il-Kummissjoni tirrileva, in sostenn tar-rikors tagħha, li l-konvenuta ma ħaditx il-miżuri meħtieġa sabiex tiggarantixxi eżekuzzjoni ta' malajr u effettiva tad-deċiżjoni tagħha peress illi, iktar minn tliet snin wara l-adozzjoni tagħha, ma sar l-ebda ħlas lura ta' l-għajnuna illegali mogħtija mill-Istat Franċiż. Sitwazzjoni bħal din tikser b'mod ċar it-termini tar-raba' subparagrafu ta' l-Artikolu 249 KE u l-Artikolu 14(1) u (3) tar-Regolament tal-Kunsill (KE) Nru 659/1999, tat-22 ta' Marzu 1999, li jistabbilixxi regoli dettaljati għall-applikazzjoni ta' l-Artikolu 93 tat-Trattat tal-KE (2).
   Għall-perijodu wara l-1993, il-konvenuta ma tistax lanqas tibbaża ruħha fuq impossibbiltà assoluta li timplementa d-Deċiżjoni tas-16 ta' Diċembru 2003. Minn naħa, fil-fatt, l-awtoritajiet Franċiżi ma kinux fir-verità ħadu miżuri sabiex jirkupraw l-għajnuniet in kwistjoni, billi l-ordnijiet ta' irkupru lanqas biss ġew mibgħuta lil persuni li kellhom jagħtu lura l-għajnuniet. Min-naħa l-oħra, dawn l-awtoritajiet ma jistgħux jinvokaw d-diffikultà li jidentifikaw il-benefiċjarji ta' l-għajnuniet kkonċernati peress illi, bħala awtoritajiet fiskali, huma jistgħu faċilment jikkwantifikaw l-ammonti eżenti mit-taxxa li minnhom ipprofittaw l-imsemmija benefiċjarji.
   F'kull każ, jirriżulta mill-ġurisprudenza tal-Qorti tal-Ġustizzja li l-kundizzjoni ta' impossibbiltà assoluta ta' eżekuzzjoni mhijiex sodisfatta meta l-Istat konvenut jillimita lilu nnifsu biex jinforma lill-Kummissjoni bid-diffikultajiet legali, politiċi jew prattiċi li tfisser l-implementazzjoni tad-deċiżjoni li tordna l-irkupru ta' l-ammont ta' l-għajnuna mingħajr ma tkun ħadet miżuri veri fil-konfront ta' l-impriżi in kwistjoni sabiex tirkupra l-ammont ta' din l-għajnuna u mingħajr ma tkun issuġġerit lill-Kummissjoni metodi alternattivi ta' implementazzjoni tad-deċiżjoni li jkunu jippermettu li d-diffikultajiet jiġu megħluba.
   
      (1)  ĠU 2004, L 108, p. 38.
   
      (2)  ĠU L 83, p. 1.